На основу члана 8. Закона о буџету Републике Србије за 2025. годину („Службени гласник РС”, број 94/24), члана 108. став 2. Закона о заштити природе („Службени гласник РСˮ, бр. 36/09, 88/10, 91/10 – исправка, 14/16, 95/18 – др. закон и 71/21) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

У Р Е Д Б У

О МЕРИЛИМА И КРИТЕРИЈУМИМА ЗА ДОДЕЛУ ПОДСТИЦАЈНИХ СРЕДСТАВА ЗА ОЧУВАЊЕ И ЗАШТИТУ БИОЛОШКЕ, ПРЕДЕОНЕ И ГЕОЛОШКЕ РАЗНОВРСНОСТИ У 2025. ГОДИНИ

Члан 1.

Овом уредбом утврђују се мерила и критеријуми за доделу подстицајних средстава, распоред, услови и начин коришћења средстава за очување и заштиту биолошке, предеоне и геолошке разноврсности, за јединице локалне самоуправе на чијој територији се успоставља подручје које је проглашено Законом о националним парковима („Службени гласник РСˮ, бр. 84/15 и 95/18 - др. закон) и актом Владе (у даљем тексту: подстицаји), која су одређена Законом о буџету Републике Србије за 2025. годину, на Разделу 25 – Министарство заштите животне средине (у даљем тексту: Министарство), Глава 25.0 – Министарство заштите животне средине, Програм 0405 – Заштита природе и климатске промене, Функција 560 – Заштита животне средине некласификована на другом месту, Програмска активност 0001 – Уређење и унапређење система заштите природе и очувања биодиверзитета, Економска класификација 463 – Трансфери осталим нивоима власти у укупном износу од 250.000.000,00 динара.

Члан 2.

Подстицајна средства из члана 1. ове уредбе, у укупном износу од 250.000.000,00 динара, односе се на финансирање радова и других трошкова, дефинисаним Законом о заштити природе („Службени гласник РСˮ, бр. 36/09, 88/10, 91/10 – исправка, 14/16, 95/18 – др. закон и 71/21) и овом уредбом, као и вредност употребљених сопствених ресурса и добара, за период од 1. јануара до 31. децембра 2025. године и распоређују се за следеће намене:

1) изградња водоводне мреже, канализационе мреже, путне инфраструктуре, решавање проблема појединачних и групних септичких јама;

2) изградња објеката за евакуацију и пречишћавање отпадних вода;

3) изградња објеката у функцији очувања биодиверзитета, унапређења културног наслеђа и агробиодиверзитета;

4) израда и спровођење пројеката уређења простора и коришћења обновљивих извора енергије;

5) изградња и уређење спелеолошких објеката, пешачких, бициклистичких и других стаза, видиковаца, осматрачница, одморишта;

6) изградња центара за посетиоце и успостављање инфо пунктoва;

7) изградња објеката и уређење простора за заснивање и одржавање популација старих раса и сорти домаћих животиња и биљних култура;

8) пејзажно уређење, односно уређење парк шума, паркова, дрвореда и зелених површина и друго;

9) успостављање мреже локалних удружења (као што су удружења жена, удружења младих, удружења произвођача локалних производа, удружења жена предузетница и слично);

10) одржавање манифестација (развој локалних удружења и њихова промоција, одржавање сајмова и учешће на сајмовима, првенствено сајмова који погодују презентацији и популаризацији заштићених подручја, формирање и промоција етно поставки);

11) брендирања локалних производа;

12) развој и унапређење старих и уметничких заната, односно послова домаће радиности за предузетнике и друге субјекте који поседују важећи сертификат министарства надлежног за послове привреде;

13) развој традиционалне-органске пољопривредне производње за произвођаче који поседују важећи сертификат овлашћене контролне организације, у складу са Законом о органској производњи;

14) јачање административних капацитета геопарка и резервата биосфере (обука менаџмента геопарка и резервата биосфере, успостављање центара за посетиоце);

15) обука и едукација локалног становништва из области које доприносе презентацији и популаризацији заштићеног подручја;

16) обележавање објеката геонаслеђа, биодиверзитета и објеката културноисторијског наслеђа;

17) обнављање објеката народног градитељства.

Члан 3.

Право на доделу подстицајних средстава имају јединице локалне самоуправе на чијој територији се налазе национални паркови и заштићена подручја проглашена актом Владе.

Подстицајна средства се додељују локалним самоуправама на основу достављених програма и пројеката у складу са дозвољеним радовима и активностима дефинисаних Законом о заштити природе, Законом о националним парковима и актом о проглашењу заштићеног подручја.

Учешће подстицајних средстава у предрачунској вредности средстава потребних за реализацију радова и активности из члана 2. ове уредбе, може износити до 80%.

Члан 4.

Критеријуми за доделу подстицајних средстава су:

1) изложеност заштићеног подручја утицајима људи кроз становање, посету и обављање привредних активности;

2) степен ризика од оштећивања и уништавања заштићеног подручја;

3) одрживост и исплативост пројекта;

4) степен развијености општине на чијој се територији пројекат реализује и слично;

5) допринос планираних послова спровођењу програма заштите природе и животне средине и одрживом социо-економском развоју;

6) степен припремљености пројектне документације;

7) институционални капацитет подносиоца захтева/носиоца пројекта и слично.

Вредновање критеријума, испуњеност услова за доделу и предлог износа подстицајних средстава, утврђује комисија за доделу подстицајних средстава за очување и заштиту биолошке, предеоне и геолошке разноврсности у 2025. години (у даљем тексту: комисија), коју образује министар надлежан за послове заштите животне средине (у даљем тексту: министар).

Члан 5.

Додела подстицајних средстава врши се по захтеву за доделу подстицајних средстава, који подносе јединице локалне самоуправе на чијој територији се налази национални парк или заштићено подручје проглашено актом Владе, а на основу обавештења Министарства.

Обавештење Министарства садржи место и рок за подношење пријава, као и начин достављања документације.

Члан 6.

Захтев из члана 5. ове уредбе садржи:

1) податке о подносиоцу захтева (подаци о правном лицу и контакт подаци);

2) опште податке о програму или пројекту (информације, опис, главни циљеви и задаци, односно активности, специфични циљеви, допринос програма или пројекта, локација, време потребно за реализацију, одрживост и степен спремности, анализа потенцијалних ризика, укупна процењена вредност и учешће средстава буџета у финансирању, информације о јавним набавкама које су потребне за реализацију, очекивани резултати и ефекти);

3) финансијски резиме (планирани буџет, извори финансирања);

4) податке о управљању пројектом (руководилац пројекта, управљачка структура, партнерство и сарадња у реализацији пројекта, веза са другим пројектима);

5) податке о дозволама, одобрењима и сагласностима од значаја за реализацију пројекта;

6) изјаву о тачности достављених података;

7) друге податке од значаја за оцену и финансирање пројекта, зависно од специфичности одређеног пројекта.

Члан 7.

Уз захтев се подноси и следећа документација:

1) доказ о поседовању пројектне документације;

2) изјава о начину финансирања пројекта која садржи укупну вредност пројекта и висину средстава која се траже;

3) начин на који ће подносилац захтева обезбедити сопствена средства и висина износа;

4) финансијски преглед (процењени буџет, намена коришћења средстава, потребна средства за почетак пројекта, реализацију и његово одржавање);

5) изводљивост предлога, укључујући податке о урађеним студијама изводљивости и потребној техничкој експертизи (за пројекте који то захтевају) и кључним факторима за успех пројекта;

6) техничко-економска анализа потписана (оверена) од стране одговорног пројектанта у складу са законом која садржи следеће елементе:

(1) технички опис пројекта који обавезно садржи попис и опис радова,

(2) предмер и предрачун радова са укупном ценом инвестиције,

(3) планирану динамику пројекта која обавезно садржи: очекиван датум објављивања позива у поступку јавне набавке за одабир извођача радова за пројекте који то захтевају, очекивани датум почетка радова, као и очекивани датум завршетка радова;

7) доказ о власништву над објектом који је предмет пројекта или други доказ о решеним имовинско-правним односима, односно правоснажну употребну дозволу;

8) анализу тржишта, укључујући тренутно стање и процену тржишта добављача и корисника.

Члан 8.

Комисија утврђује Листу вредновања и рангирања пријављених програма и пројеката за доделу подстицајних средстава за очување и заштиту биолошке, предеоне и геолошке разноврсности у 2025. години, у року који не може бити дужи од 60 дана од дана истека рока за подношење захтева.

Листа из става 1. овог члана се објављује на званичној интернет страници Министарства.

Подносиоци захтева имају право увида у поднете захтеве и приложену документацију, као и право приговора у року од три дана од дана објављивања листе из става 1. овог члана.

Одлуку о приговору комисија доноси у року од 15 дана од дана његовог пријема. Одлуку о додели подстицајних средстава доноси министар, на основу листе из става 1. овог члана, у року од 30 дана од дана утврђивања те листе.

Члан 9.

Средства која се, у складу са овом уредбом, доделе за реализацију програма и пројекта су наменска средства и могу да се користе искључиво за реализацију конкретног програма и пројекта.

Члан 10.

Међусобна права и обавезе у вези са доделом подстицајних средстава уређују се уговором који закључују Министарство и јединице локалне самоуправе.

Члан 11.

Ова уредба ступа на снагу осмог дана од данa објављивања у „Службеном гласнику Републике Србије”.

05 Број: 110-4854/2025-1

У Београду, 15. маја 2025. године

В Л А Д А

ПРЕДСЕДНИК

проф. др Ђуро Мацут, с.р.